section_heading: Građa
paragraph_text: amoniti (prema lat. Ammonis cornu: Amonov rog), (Ammonoidea), red izumrlih glavonožaca. Građom tijela nalik su Nautilusu; obično imaju simetrično spiralno savijene kućice, promjera 0,5 cm do 2,5 m. Kućica je pregrađena klijetkama ispunjenima plinom kako bi životinja, koja je živjela samo u zadnjoj klijetki, lakše plivala. Pregradci (septi) prirasli su o stijenku različito boranim šavovima (tzv. sutura), po kojima se razlikuju pojedine vrste. Živjeli su od devona do kraja krede, brzo se razvijali i raširili, pa su vrlo dobri provodni fosili. Dosad je poznato najmanje 2000 rodova s više od 6000 fosilnih vrsta.